ขึ้นชั่วคราว
*สถานการณ์ของตลาดหุ้นไทยย่ำแย่มาหลายวันได้มีโอกาสเด้งดึ๋งช่วงสั้น ๆ แรงซื้อพุ่งตรงไปยังหุ้นบลูชิพเป็นลำดับแรก หลังจากนั้นก็แพร่กระจายไปยังหุ้นขนาดกลางและหุ้นขนาดเล็ก แต่สิ่งที่เห็นหลังจากแรงซื้อภาคเช้าทำเอา “โมนิก้า” ถึงกลับปลง เพราะบรรยากาศการลงทุนจากหน้ามือพลิกกลับเป็นหลังมือได้อย่างง่ายดาย แสดงให้เห็นว่าไม่มีอะไรจีรังสำหรับการเล่นเที่ยวนี้เจ้าค่ะ
8 ธ.ค. 2562

เจาะกระดาน : โมนิก้าและทีมงาน
*สถานการณ์ของตลาดหุ้นไทยย่ำแย่มาหลายวันได้มีโอกาสเด้งดึ๋งช่วงสั้น ๆ แรงซื้อพุ่งตรงไปยังหุ้นบลูชิพเป็นลำดับแรก หลังจากนั้นก็แพร่กระจายไปยังหุ้นขนาดกลางและหุ้นขนาดเล็ก แต่สิ่งที่เห็นหลังจากแรงซื้อภาคเช้าทำเอา “โมนิก้า” ถึงกลับปลง เพราะบรรยากาศการลงทุนจากหน้ามือพลิกกลับเป็นหลังมือได้อย่างง่ายดาย แสดงให้เห็นว่าไม่มีอะไรจีรังสำหรับการเล่นเที่ยวนี้เจ้าค่ะ
*โดยเฉพาะหลังจากที่สืบเสาะเคาะหาข้อมูลจนในที่สุดก็ได้รู้กันอย่างแจ่มแจ้งแดงแจ๋ว่า นักเล่นที่อยู่ในตลาดหุ้นเที่ยวนี้มีแต่พวกเสือปืนไว ทุกวันจ้องจะหาจังหวะเข้าทำแบบตีหัวเข้าบ้าน “โมนิก้า” ถึงได้ข้อสรุปอย่างเป็นเอกฉันท์ว่า อย่าไว้ใจอะไรง่าย ๆ เพราะสิ่งที่เกิดขึ้นตลอดทั้งสัปดาห์ที่ผ่านมานั้นทำให้เห็นภาพอย่างชัดเจนว่าจุดเปลี่ยนของการทะยานขึ้นอย่างแข็งแกร่งยังเป็นเรื่องของฝันลม ๆ แล้ง ๆ นะจะบอกให้
*เนื่องจากปัจจัยการลงทุนยังเหมือนเดิม เศรษฐกิจยังแย่เหมือนเดิม หุ้นในกลุ่มหลัก ๆ ยังมีปัจจัยลบ รูปแบบการลงทุนถึงยังต้องเน้นเล่นสั้น ๆ เหมือนเดิม เหตุนี้ “โมนิก้า” ถึงมองว่าตลาดหุ้นไทยก็คงไปได้ไม่ไกลเหมือนเดิม ฉะนั้นจึงไม่ใช่เรื่องแปลกที่ดัชนีวิ่งขึ้นอย่างปรู๊ดปร๊าดจะถูกซัดหมอบลงมาปิดที่ 1,558.99 จุด ลบไป 6.46 จุด ด้วยมูลค่าการซื้อขาย 4.11 หมื่นล้านบาท ตีความได้อย่างเดียวคือลากไปเชือดเจ้าค่ะ!
*ในรายของ LPN วานนี้ลงมาปิดที่ 4.52 บาท ลบไป 0.10 บาท หรือลงไป 2.16% ด้วยมูลค่าการซื้อขาย 18.28 ล้านบาท เป็นผลจากปัจจัยด้านพื้นฐานยังไม่มีอะไรน่าลุ้น บวกกับราคาหุ้นปัจจุบันขึ้นมาจนเกือบ “เต็มมูลค่า” เดี๊ยนถึงไม่แปลกใจที่เห็นแรงขายออกมาตลอดทั้งวัน เพราะสารพันปัญหาที่รุมล้อมมันถูกสะท้อนออกมาทางราคาหุ้นได้เป็นอย่างดีเจ้าค่ะ
*ในรายของ HANA กระโดดโลดแล่นบนกระดาน Most Active ราคาหุ้นทะยานขึ้นมาปิดที่ระดับ 31.50 บาท บวกไป 1 บาท หรือขึ้นไป 3.28% ด้วยมูลค่าการซื้อขาย 186.08 ล้านบาท แต่ “โมนิก้า” มองเป็นจังหวะที่ต้องเข้าเร็วออกไวและคอยเกาะติดสถานการณ์ไว้ให้ดี เพราะที่ผ่าน ๆ มาจะเห็นว่ารูปเกมของหุ้นตัวนี้พร้อมที่จะพลิกกลับไปกลับมาตลอดเวลาจนตั้งตัวไม่ทัน บอกเลยว่าเจ็บกันมานักต่อนักแล้วเจ้าค่ะ
*จวนจะได้เวลาที่ชาวหุ้นต้องโบกมือบ๊ายบายหุ้น GLOW หลังเสร็จสิ้นกระบวนการทำเทนเดอร์ฯ เรียบร้อยโรงเรียน GPSC ไปแล้ว เป็นตามเงื่อนไขที่รู้ ๆ กันอยู่แล้ว “โมนิก้า” คงไม่ต้องสาธยายให้มากความ รายย่อยถึงปล่อยของที่เหลือออกมาจนราคาหุ้นลงมาปิดที่ระดับ 74.50 บาท ลบไป 2.25 บาท หรือลงไป 2.93% ด้วยมูลค่าการซื้อขาย 1.76 ล้านบาท และคงจะมีแรงขายออกมาอีกเรื่อย ๆ จนถึงวันซื้อขายวันสุดท้ายนั่นแหละเจ้าค่ะ
*ในรายของ FTE ดีดตัวขึ้นมาปิดที่ระดับ 2.04 บาท บวกไป 0.05 บาท หรือขึ้นไป 2.51% ด้วยมูลค่าการซื้อขาย 6.07 ล้านบาท “นิวไฮ” ในรอบ 2 เดือน นับเป็นอีกหุ้นที่ราคาน่าซื้อน่าคบ ด้วยปัจจัยพื้นฐานที่ยังแข็งแรง แม้จะไม่ได้หวือหวาเหมือนชาวบ้าน แต่โดยรวมดูมีเสน่ห์ เหมาะกับนักลงทุนที่รักในความสงบและถือได้ยาว ๆ ไว้เก็บเล็กผสมน้อยจากเงินปันผลที่ขยันแจกอย่างสม่ำเสมอ ขณะที่สัญญาณทางเทคนิคก็ยังดูดี หากจะหาจังหวะโกยเข้าพอร์ตก็นับว่าไม่เลวนะเจ้าคะ
*ด้าน SPRC เด้งขึ้นมาปิดที่ระดับ 9.70 บาท บวกไป 0.40 บาท หรือขึ้นไป 4.30% ด้วยมูลค่าการซื้อขาย 208.70 ล้านบาท ถือเป็นโอกาสดีสำหรับแมงเม่าที่ติดอยู่เกือบ ๆ 10 บาทให้รีบขายออกมา เพราะพักหลังหุ้นออกอาการเหมือนคนป่วยที่เจ็บออด ๆแอด ๆ แถมยังมีปัจจัยลบถาโถมรอบด้าน เดี๊ยนมองว่าการขึ้นหนนี้เป็นเพียงการเล่นรอบเท่านั้น เพราะยังมองไม่เห็นสิ่งผลักดันให้ราคาหุ้นกลับมาได้ในระยะยาวยังไงล่ะเจ้าคะ
*ส่วนในรายของหุ้นข้าวโพดหวาน SUN ที่ไม่รู้ว่าไปกินอะไรผิดสำแดงมา หุ้นถึงได้วิ่งแรงเป็นม้าคึกยาว 5 วันติด ถึงแม้ผลการดำเนินงานปีนี้ก็ส่อแววว่าจะขาดทุน หลัง 9 เดือนขาดทุนไป 33 ล้านบาท ล่าสุดเห็นราคาหุ้นกระชากขึ้นมาปิดที่ระดับ 1.92 บาท บวกไป 0.06 บาท หรือขึ้นไป 3.23% ด้วยมูลค่าการซื้อขาย 13.44 ล้านบาท เลยอยากจะเตือนนักเล่นให้พิจารณาเป็นพิเศษก่อนเคาะขวา เพราะหากขึ้นรถผิดคันมีโอกาสหนาวบนดอยน่ะซี!
*ปิดท้ายกันที่หุ้นไอพีโอรายล่าสุดอย่าง STC หลังจากที่พลิกกลับมายืนบวกได้เพียงครึ่งวัน ก็ร่วงโรยไปตามภาวะตลาดฯ จนมาปิดเสมอตัวที่ระดับ 0.72 บาท ด้วยมูลค่าการซื้อขาย 6.18 ล้านบาท หากว่ากันด้วยพื้นฐานล้วน ๆ ต้องบอกว่าหุ้นตัวนี้ไม่ได้ดูแย่ แถมผลงานก็ไม่ได้ขี้ริ้วขี้เหร่ แถมมีลุ้นผลงานโตเฉลี่ยปีละ 16% “โมนิก้า” ขอแอบเอาใจช่วยอยู่ห่าง ๆ อย่างห่วง ๆ เพราะถ้าดูจากเป้า 1.20 บาท ยังเหลืออัพไซด์ให้เล่นอีกเพียบเลยเจ้าค่ะ